3.  Apakah perbezaan Jihad militan ISIS dengan jihad Islam yang sebenarnya?
Jihad atau jahada yang berasal dari perkataan arab ini terlalu kerap disalahtafsirkan sebagai Perang Sabil (holy war). Adalah menjadi kesilapan jika hanya mengaitkan atau menyamakan jihad dengan berlawan atau berjuang atau berperang kerana ianya adalah salah satu aspek sahaja dari jihad. Jihad memberi pengertian yang amat besar dimana jihad adalah merupakan perjuangan untuk melaksanakan kebaikan dan menolak ketidakadilan, penindasan dan kemungkaran dari seseorang atau dalam masyarakat. Perjuangan ini adalah perjuangan rohani, sosial, ekonomi dan juga politikal.
Justeru, konsep dan ruang lingkup jihad itu sebenarnya amat luas dan bukannya hanya terhad kepada konflik bersenjata. Jihad di dalam medan perang mengikut pandangan Islam adalah merupakan pilihan yang terakhir danianya tertakluk kepada kondisi-kondisi yang tertentu. Ianya hanya boleh dilaksanakan oleh sebuah negara Islam yang diketuai oleh pemimpin Islam (bukan individu atau kumpulan) untuk mempertahankan kebebasan yang mana termasuklah kebebasan beragama. Sepertimana yang termaktub di dalam Al Quran:
“Diizinkan berperang bagi orang-orang (Islam) yang diperangi (oleh golongan penceroboh), kerana sesungguhnya mereka telah dianiaya; dan sesungguhnya Allah Amat Berkuasauntuk menolong mereka (mencapai kemenangan)” (al-Hajj: 22).  Begitu juga dengan ayat; ”Iaitu mereka yang diusir dari kampung halamannya dengan tidak berdasarkan sebarang alasan yang benar, (mereka diusir) semata-mata kerana mereka berkata: “Tuhan kami ialah Allah”.
Dan kalaulah Allah tidak mendorong setengah manusia menentang pencerobohan setengahnya yang lain, nescaya runtuhlah tempat-tempat pertapaan serta gereja-gereja (kaum Nasrani), dan tempat-tempat sembahyang (kaum Yahudi), dan juga masjid-masjid (orang Islam) yang sentiasa disebut nama Allah banyak-banyak padanya dan sesungguhnya Allah akan menolong sesiapa yang menolong ugamaNya (ugama Islam); sesungguhnya Allah Maha Kuat, lagi Maha Kuasa” (al-Hajj: 22).
Salah satu pertentangan ISIS tentang jihad dan mati syahid ialah mereka menganjurkan serta menggalakkan pengikutnya untuk mencapai mati syahid dengan cara bom bunuh diri (suicide bomber). Pelbagai hadis telah dimanipulasi untuk menggambarkan kelebihan mati sebagai syuhada. Rasulullah S.A.W. ada mengingatkan bahawa umat Islam di akhir zaman, terutama para pemimpin mereka, akan jauh sekali dari hakikat Islam dan bahkan sebahagian dari mereka akan menjadi seburuk-buruknya manusia. Para pemimpin ini akan menyesatkan golongan muda Islam yang ingin mendalami agama. Para pemimpin ini mendidik dan mengindoktrinasi pengikut mereka bahawa jika mereka menyerahkan nyawa dalam apa yang mereka katakan sebagai jalan Islam, maka mereka ini akan masuk ke syurga sebagai syuhada (syahid).
Ini adalah merupakan satu pembohongan dan manipulasi doktrin agama untuk kepentingan politik sempit mereka. Sepatutnya umat Islam bertanya kepada para pemimpin-pemimpin tersebut atas dasar dan hujah apa mereka menyatakan sedemikian. Sekiranya mati syahid itu boleh dicapai dengan cara meledakkan diri sendiri dengan bom maka mengapa pemimpin itu sendiri tidak melakukannya? Ini selaras dengan saranan dalam Al Quran Surah Ash Shaf, ayat 2 yang berbunyi “Mengapakah kamu mengatakan apa yang tidak kamu kerjakan?” Justeru, perlakuan dan tindakan bunuh diri atas nama jihad itu sama sekali tidak boleh dikategorikan sebagai suatu amal saleh, malah ia lebih merupakan pencemaran nama Islam serta pendurhakaan terhadap firman Tuhan. Al-Quran jelas menyatakan: “Hai orang-orang yang beriman, janganlah kamu memakan harta bendamu antara sesamamu dengan jalan batil, kecuali yang kamu dapatkan dengan perniagaan berdasar kerelaan di antara sesamamu. Dan janganlah kamu membunuh dirimu. Sesungguhnya Allah Maha Penyayang terhadapmu.” (An-Nisa: 29).
Kata-kata ‘janganlah kamu membunuh dirimu’ adalah melarang keras tindakan bunuh diri. Disamping itu apakah mungkin tindakan pembunuhan orang-orang tidak berdosa seperti yang dilakukan oleh ISIS terhadap golongan Yazidis, Assyrian, Rafidi dan sesama golongan Sunni boleh dianggap sebagai amal soleh yang akan memberikan izin seorang Islam itu masuk ke pintu syurga? Yang pasti adalah membuka jalan ke pintu neraka!
Abu Zaid bin Thabit bin Dhahak meriwayatkan bahwa Rasulullah S.A.W. bersabda: ‘Barangsiapa yang bersumpah palsu dan tidak mengatakan keadaan yang sebenarnya, sesungguhnya ia bukan dari pengikut Islam sebagaimana ia menganggap dirinya. Barangsiapa yang membunuh dirinya dengan sebuah alat maka ia akan disiksa dengan alat itu pada Hari Penghisaban. Seseorang tidak boleh bersumpah tentang sesuatu yang bukan haknya. Mengutuk seorang mukminin sama saja dengan membunuhnya.’ (Sahih Bukhari, Kitab Adab, bab Memanggil dengan nama buruk dan mengutuk).
Tindakan dan perlakuan pengikut ISIS ini sama sekali bertentangan dengan visi dan penafsiran tentang hakikat Jihad Islamiah. Apa yang berlaku di Syria dan Iraq adalah Perang Saudara untuk mendapatkan kuasa politik. Perang politik tidak boleh dikategorikan sebagai Jihad. Seruan Jihad menjadi mantra ISIS untuk merekrut pengikut mereka. Namun apa sebenarnya makna Jihad yang dimaksud Allah S.W.T. dan Rasul-Nya? Apa yang menjadi Jihad di masa kini yang patut kita ikuti? Al-Quran mengemukakan Jihad lain yang disebut sebagai Jihad Akbar sebagai: ‘Janganlah mengikuti orang-orang kafir dan berjihadlah terhadap mereka dengan Al-Quran ini dengan jihad yang besar.’ ( Al-Furqan:52)
Jihad akbar dan hakiki menurut ayat ini adalah melaksanakan dan mengajarkan isi Al-Quran. Sekarang ini bukan lagi masanya menghunus pedang tetapi saatnya menggunakan hujah dan kepintaran umat Islam. Apa yang dimaksud dengan hal ini dan bagaimana caranya kita harus masuk dalam medan perang agar manusia menyedari keindahan Islam dan ajarannya? Salah satu jawapannya adalah dengan memahami makna dari Jihad Fiallah atau Jihad Akbar yaitu Jihad terhadap nafsu dan kecenderungan buruk dalam diri kita, khususnya perjuangan kita melawan Syaitan. Inilah yang dimaksud dengan Jihad hakiki iaitu Jihad individual yang digunakan untuk memperbaiki diri menjadi soleh dan hamba Allah serta mengubah perlakuan Syaitan-syaitan dalam diri kita menjadi Muslim yang muttaqi agar kita boleh menarik orang lain ke dalam agama Islam.
Al-Quran menyatakan: ‘Barangsiapa berjuang maka ia berjuang untuk dirinya peribadi, sesungguhnya Allah Maha Kaya, bebas dari sekalian mahluk-Nya.’ (Al-Ankabut: 6) Ayat ini menggambarkan apa yang dimaksudkan dengan seorang Mujahid yang sebenar iaitu seorang yang berjuang di jalan Allah. Wawasan agung dan suci yang dilaksanakan secara konsisten dan konstan dalam praktik sebenar itulah yang dimaksud sebagai Jihad dalam terminologi Islam. Kita ini seharus menjadi contoh yang sempurna dari ajaran Islam dan untuk itu kita harus memahami ajaran Al-Quran serta sunnah Rasul. Rasulullah S.A.W. menyatakan bahwa sebaik-baik pernyataan dari keimanan yang hakiki adalah orang lain selalu terpelihara dan hidup damai kerana perlindungan kita. Islam disebut agama yang terbaik ialah jika semua orang merasa selamat dari kita dan kita tidak pernah mencederai mereka baik dengan tangan atau pun lidah (Sahih Bukhari, Kitabul Iman).